Raši, Richard, minister investícií, regionálneho rozvoja a informatizácie SR (2024-06-19):
Ďakujem pekne. Ešte raz ďakujem pekne všetkým vystupujúcim aj za pozmeňujúce návrhy, ktoré tu odzneli aj z teda od niektorých, stihli ste komunikovať aj s našimi odbornými útvarmi, ktoré sú tu. Začnem možno od konca. To, čo tu bolo teraz vyčítané, to sa naozaj dostalo do zákona v roku 2022, hej? Ja som o tom tiež nevedel. Mrzí ma, že sme to nevychytili v medzirezortnom pripomienkovom konaní, lebo sme to mohli elegantne urobiť, lebo tie návrhy, ktoré sú predkladané, aj ktoré dal pán poslanec Hajko, ktoré dal pán poslanec Hargaš, ktoré dala poslankyňa Remišová, v niektorých statiach, a čo komentoval pán poslanec Dostál, v niektorých častiach idú proti sebe, hej? Na jednej strane je tu limit 50-tisíc, ktorý bol 10-tisíc, kde nám pani Remišová vyčíta jeho výšku, aj pán Dostál, na druhej strane prišlo Progresívne Slovensko s navýšením na 80-tisíc. Čiže ja chcem povedať, že naozaj tento zákon predkladám rád, hovorím aj druhú vec, že k tomuto zákonu sa určite ešte vrátime, pretože sú návrhy, aj ktoré priniesol pán poslanec Vážny. Priniesol dva návrhy, jeden je v poriadku, s ním súhlasíme, druhý si potrebujeme dodiskutovať, aby sme neurobili právne, práve spomalenie niektorých procesov. Čiže my sa k tomu zákonu chceme vrátiť a chceme sa vrátiť k nemu aj preto, lebo prax ukáže, ako bude používaný. My naozaj dávame dôveru starostom a primátorom, som to hovoril aj médiám a verím, že prax ukáže, že sme urobili dobrý krok. A potom máme mnohé praktické alebo aplikačné problémy, ktoré vznikli, z ktorých je mnoho v tých 64 pozmeňujúcich návrhoch, ktoré prešli v jednom balíku vo výbore, vyriešených a mnohé možno ešte aj prejdú a budú reagovať aj na aktuálne prebiehajúce alebo v budúcnosti prebiehajúce verejné obstarávania. Čiže súhlasím s vami, pán poslanec, že to, čo ste kritizovali, bolo v roku 2022 v skrátenom legislatívnom konaní, nevšimol si to zjavne nikto, lebo keby si to všimol pán poslanec Krajčí, tak asi by reagoval a kričal každý, nevšimol si to nikto. Ja som sa to dozvedel dnes, ale máme na to jednoduchý dôvod, lebo keď to obstarávanie nemusí, nemusí byť v tých zákazkách do piatich miliónov u súkromných nemocníc, tak si to vieme teraz skontrolovať, ktoré budú úspešné, kto to vyhral a za akú cenu. Vieme to urobiť, hej? Nevieme s tým urobiť spätne nič, ale keď, keď zistíme, ja nemám problém s tým, aby keď niekto obstaráva, teda takto, európske fondy idú vlastným životom, to aj súkromné nemocnice obstarávať musia, hej? Cudzie európske peniaze, môžu vám byť hocijaký súkromný subjekt, obstarávať musí. Hej, to sa týka aj súkromných firiem, ktoré čerpajú peniaze z ministerstva hospodárstva, musia obstarávať. Takže ja sa kľudne vrátim k tomu, lebo naozaj tá argumentácia býva, áno, pracujú vo väčšine s prostriedkami z verejného zdravotného poistenia, majú tam aj súkromné zdroje, niekedy je možno komplikované zistiť, ktorý je zdroj súkromný a na čo je použitý štátny, však oni sú takisto chytrí, ako aj my, ale nie je problém, keď budeme vedieť, že sa niečo obstaráva zo zdrojov verejných, z európskych automaticky, aby to bolo niekde zachytené, aby sa tak robilo. Čo sa týka plánu obnovy, tam zrejme už sa spätne vrátiť nevieme, lebo pokiaľ mám informácie, tak zrejme väčšina tých peňazí v týchto menších projektov už bolo vyhodnotených, ale vieme sa pozrieť aj za akú cenu a aj kto to robil, aj takisto aj u poisťovní. Takže ja som rád, že táto debata prebehla, niektoré pozmeňováky prejdú, niektoré neprejdú, ale ja toto beriem ako za základ novej etapy vo verejnom obstarávaní, pretože tento zákon sme my aj robili aj konzultovali aj s Úradom pre verejné obstarávanie, boli sme štyrikrát na konzultáciách aj v Bruseli, preto niektoré podmienky, ktoré budú v zákone a budú sa týkať európskych peňazí, budú upravené trochu inak v metodických príručkách. Preto to, čo tu bolo kritizované, zvýšený bezpečnostný záujem, ktoré má možnosť vyhlásiť napríklad ministerstvo vnútra, bude upravené metodikou, ktorú pripravíme spolu s ÚVO. Takisto to odkonzultujeme s Komisiou, aby sa nám nestalo, aby sme mali istotu, že tento zákon, tento zvýšený bezpečnostný záujem sa použije len vtedy, keď sa použiť dá. Čiže ja som naozaj otvorený aj tomu, aby sme ten zákon potom ešte vyprecizovali, ale som veľmi rád, že nám prejde a bude tento zákon platný a, ako som už povedal, život ukáže, či sme urobili správne a tá dôvera bude využitá na prospech investícií v našich regiónoch, v našich mestách a obciach a keby sa stal problém, tak k tomu zákonu sa naozaj vieme na každej schôdzi vrátiť a to, čo bude problém vylepšiť, ale berme to ako prvý ústretový krok naozaj k našim primátorom, starostom. Ja som si pozeral, však my na tých stretnutiach, ktoré, na ktoré chodíme s Michalom Kaliňákom, máme aj starostov a primátorov, aj z KDH, však vás je veľa z hľadiska politických alebo z hľadiska nominantov starostov. Najprv sú nezávislí, potom sú naši, SMER a vy, hej, čiže to je masa ľudí, a my máme od vašich starostov z KDH len pozitívne pocity k tomuto zákonu a všetci to odsúhlasujú, lebo to brzdí ich. Ale je to zákon, ktorý sa týka všetkých a ja verím, že prinášame naozaj jednu novú pozitívnu éru do obstarávania a všetky chyby, ktoré sa udiali aj v minulosti alebo ktoré ukáže aplikačná prax, môžeme naozaj vychytávať. Nie sme v žiadnom časovom strese aj z hľadiska eurofondov, sme v polke programového obdobia, čerpať sa začína až teraz, čiže naozaj máme čas, aj keď vzniknú nejaké aplikačné problémy, alebo ešte niečo nájdeme, to celé upravovať. Takže ešte raz vám veľmi pekne ďakujem všetkým, keby ste ešte niekto chceli odborne, ešte tu mám svoj odborný tím na balkóne, keby ste si chceli nejaké odborné alebo časti tohto zákona prebrať, a teším sa teda na ďalšiu spoluprácu. Ďakujem pekne.